ایہن تو پاکستانی قوم اتون گدرینگوک آ ہفتاد سال آن مسخرہ مننگ ءِ۔ پاکستان نا جوڑ مننگ آن گڈ و قائد اعظم نا کزیت آن پد داڑے زوراک واکدار آتا نیام اٹ اقتدار نا جنگ بنا کرے۔ پاکستان ہرا مسخت کن جوڑ مس، اوفک ہمو مسخت ءِ گیرام کریر۔ ہرا بندغ آک کہ سیاست اٹ ئسر یا واکدار ئسر، اوفتا مسخت اقتدار ئس۔ ملک انا خزانہ غان اوفک تینا جند انا خزانہ غاتے پر کریر۔ ولے راج انا حالیت دے پہ دے آن خراب مرسا ہنا۔ ملک اٹی کبینی زیات مرسا ہنا۔ غریب دے پہ دے آن غریب مس۔ حکومتی واکدار آک ہزگار و زوراور مرسا ہنار۔
ہمو وخت اسے آن گچین کاری نا وخت آ سیاستدانک راج ءِ ریفنگ ءُ۔ راج اتون مسخرہ کننگ ءُ۔ولے اسمبلی و حکومت اٹ بننگ آن گڈ راج ءِ دا گیرام کیرہ۔ اوفتا جند آن تو ہچ اس مفک، چندی وار تینا جیب آتے پر کننگ نا کوشست ءِ کرینو۔ کس تا ”قرض اتارو ملک سنوارو“ نا پن اٹ فراڈ نا اسکیم جوڑ کرے، ارب و کھرب آ روپئی تے مچ کرے۔ ولے ملک انا وامک چٹتوس۔ بلکن وامک زیات مسر۔ پین کیہی ہندن ءُ پروگرام مسر۔ نوکاپ فنڈ، زمی جمب فنڈ، ڈیم فنڈ، زکوٰۃ فنڈ نا پن اٹ پیسہ غاک راج انا جیب آن تو پیش تمانو، ولے راج انا فائدہ اٹ خڑچ متنو۔
ہمو وخت اسے آن 2018ء اسکان انت اس مس تو مس۔ 2018ء نا گچین کاری تیان گڈ پاکستان و دا راج انا قسمت پین خراب مس۔ ساڑی حکومت نا جوڑ مننگ تون مخلوق اوفتا بھلو است اس تفیسس۔ انتئے کہ عمران خان بھاز بھلو قول کریسس۔ مخلوق نا دا خیال ئس کہ ہندن دانا وعدہ غاک اریر، تو ہندن کاریم ہم کرو ءِ۔ ولے شومی قسمت کہ دانا ہیت آک ہم دروغ ئسر۔ جیؤ داکان مست نہ کہ داسہ۔ دا ظالم آک تو غریب نا با انا باخو ءِ ہم پلنگ نا کوشست ءِ کننگ ءُ۔ 48 و 52 روپئی والا بورہ سد روپئی کلو مسنے۔ ہندن 63 روپئی والا پٹرول 105 روپئی، نُت و غلہ نا 50 کلو ہژدہ سد آن مسہ ہزار مس ہنا۔ دوتل نا دال سد و یک سد و بیست آ کلو ئس، داسہ سَے سد روپئی کلو مس۔ مزورکار انگا بندغ آک تینا ارغ نا آہری مسنو۔ نوکری کروک آ مرے یا چنکا پوریاگر ہر بندغ فریشان ءِ۔ ساڑی حکمران آتا گچین کاری تیان مست انا تا ہیت آتے دیر درے۔
عمران خان مرے یا اونا وزیر و سلاہکار آک کل تا دروغ اٹ اِرا سال تینا حکومت نا گدریفیر۔ اوفک پاریر کہ مون انا گدرینگوک آ حکومت نا باسک آک کل دز مسنو۔ پاکستان ءِ ہموفک وامدار کرینو۔ خزانہ ءِ خالی کرینو۔ ملک ءِ بھسکاری نا دنگ آ سر کریسر۔ داسہ ننا حکومت برے تو نن کل ءِ سختی تے آسان کرون۔ ولے ننے آ ٹک تما کہ دافتا ہیت آتیا بھروسہ کرین۔
حکومتی باسک آک میڈیا نا مون آ تو بھلو سفت کیرہ تینے، کہ دا اِرا سال اٹ ملک شون ہلکنے۔ خواجہ غاتا شونداری نا حالیت دادے کہ زند انا ہر بشخ اٹ نن پدی ہننگ اُن۔
ماشاء اللہ بھاز لائخ ءُ وزیر و سلاہکار ءُ کہ اوفتا دُو آن ہر پڑ آ ملک انا بدنامی مننگ ءِ۔ اسہ خواجہ اس تا اسمبلی نا فلور آ پی آئی اے ءِ مچ آ دنیا ٹی ڈنڈور کرے۔ یورپ و امریکہ تون اوار چندی ملک آک پی آئی اے نا پرواز آتیا رکھ خلکر۔
وزیر خارجہ نا چنائی آ بیان آتیان سعودی عرب ہم ناراض مس۔ پین چندی مثال آک اریر، دافتا بے سہبی ءِ پاش کیرہ۔ داکان مست تو بیرہ دز آتا حکومت آک گدرینگانو۔ داسہ تو ماشاء اللہ کل حاجی و نمازی تا حکومت ءِ۔ ولدا ہم نن دن ذلیل و خوار اُن۔ خواجہ غاک سفت کیرہ تینے کہ ارب آ روپئی تا بچت کرینن۔ نیب انا رد اٹ کرپشن کروک آتیان ارب آ روپئی تے ہلکنن۔ ایف بی آر نا خراج ہلنگ نا کچ ہم زیات مسنے۔ داخس کٹیا غان پد ہم کبینی زیات ءِ۔ بجلی اف۔ دیر اف۔ زند انا ہر بشخ اٹ آسراتی تا فراوانی نا کمتی ءِ۔ حکومت اٹ بننگ آن مست پاریرہ کہ بے روزگار آتے کن پنجا لکھ نوکری نا بست و بند کرون۔ بے اُرا تے کن اسہ لکھ اُرا نا بست و بند مرو ءِ۔ کروڑ آتا کچ اٹ درخت خلون۔ تانکہ ملک اٹی کاخت سالی چٹے۔ ڈغار ہم شاد و آباد مرے۔ پوسکن آ نوکری تیان بیزار، دا خواجہ غاک مہالو آن روزگار نا خواجہ غاتیان روزگار تے پلنگ ءُ۔ چنکا سرکاری آ ملازم آتے زند انا آسراتی تے تننگ نا جاگہ غا اوتا زند ءِ تنک کننگ ءُ۔ کبینی ہنداخس مسنے کہ غریب و لاچار انگا مخلوق تینا زند آن بے زار مسنے۔ پوسکن آ اُراک تو جوڑ متوس، و مفسہ ہم، انتئے کہ دا نابود آتتون داخس وسیلہ اف، وسیلہ غاک تو کل ہمودو کہ کرپشن نا گواچی مسنو۔ پوسکن آ اُرا غان بے زار ءِ ننے، ہندا ساڑی انگا شار و آبادی تے ٹی زند انا آسراتی تے فراوان کبو۔ تو نما بھاز منتوار مرینہ۔ راج انا مخلوق تینٹ کننگ کن دیر خنپک، تو کروڑ آ درخت آتے ہراکان دیر ایتو۔
داخس ہیت انا مسخت دا ئس کہ دا حکومت ہم ڈرامہ باز ءُ حکومت اسے۔ حکومت نا سروک آن ہلیس مچ وزیر سلاہکار آک ڈرامہ ٹی تینا کڑدار ءِ ادا کننگ ءُ۔ ہرا وخت کہ دا ڈرامہ نا اخریکو قسط پورو مس تو ڈرامہ ختم مریک۔ و اسہ پوسکن ءُ ڈرامہ اس بنا کیک۔ گڑاس کڑدار آک بدل مرور، بنجائی آ کڑدار بدل مرو ءِ۔ ولے تماشائیک ہمو مرور۔ یعنی کہ ہمو بے وس و لاچار انگا راج و ہمو بے وس آ الس مرو ءِ۔ ہفتاد و دو سال آن ڈرامہ غاک برجا ءُ۔ کڑدار آک بدل مننگ ءُ، اگہ بدل مفک تو شوم انگا الس نا شوم انگا بخت بدل مفک۔ مہالو اخس کہ ڈرامہ یا اوفتا کڑدار آک گدرینگانو، داسہ نا حکومت نا ڈرامہ غاک و کڑدار آک اوفتیان سد گام مون آٹو۔ الس تون تو ہرکس مسخرہ کرسا ہنانے۔ ولے دافتا مسخرہ غاک اسُل بے مٹ ءُ۔ انت ہیت کہ اوفک کریسر، داسہ کل کاریمک تا چپی مننگ ءُ۔ ملک انا زرگزران نا خانہ خراب مس۔ تعلیم و جانجوڑی نا پڑ آ مہالو آن پدی ئسن، حکومت نا بے چکاری نا سوب آن پین پدی ہنانن۔ مون مستی رہینگوک آ کسر ءِ اینخو کورونا پورو کرے۔ کورونا نا ناجوڑی نا دے تیٹی دا خواجہ غاتا نابودی خننگا۔ 2020ء نا تعلیمی سال چٹنگ ءِ، ولے داڑے اسکول آتے کن ہچ ءُ وڑ و ڈَول اس اڈ تننگ تنے کہ چنا تا تعلیم زہمی مف۔ ہندن ہسپتال آتیٹی ہم نئے ڈاکٹر، نئے دوائی ارے۔ بس دا کہ ہرکس ءِ تینا دُو ءِ، دا ملک و دا راج اتون کس مخلص اف۔
خدا رحم کے ننا زی آ کہ دا ڈرامہ باز آتیان و دافتا مسخرہ غاتیان ننا جان خلاس مرے۔ اللہ پاک ننے مخلص ءُ حکمران نصیب کے۔
ہفتئی تلار
تاک: 35
پنہ، 6,7
